মহা কুম্ভমেলায় যাওয়ার জন্য এবার কলকাতা থেকে ছাড়বে বিশেষ ট্রেন!

কলকাতা : ১২ বছর পর আবারও এসেছে পুণ্য তিথি। প্রয়াগরাজে শুরু হয়েছে মহাকুম্ভ। আর যা নিয়ে ভক্তদের মধ্যে উন্মাদনা একেবারে তুঙ্গে। দেশের প্রায় সব প্রান্ত থেকেই কুম্ভমেলায় উপস্থিত হয়েছেন হাজার হাজার পুণ্যার্থী। ইতিমধ্যেই রেলের তরফ থেকেও পুণ্যার্থীদের প্রয়াগরাজে পৌঁছনো নিয়ে গ্রহণ করা হয়েছে বিশেষ পদক্ষেপ। আর এবার কলকাতা থেকে যেই দর্শনার্থীরা যাবেন প্রয়াগরাজে মহা কুম্ভমেলায় তার জন্য রেলের তরফ থেকে কলকাতা থেকে ছাড়বে বিশেষ ট্রেন।

পূর্ব রেলের তরফ থেকে বিজ্ঞপ্তি জারি করে ঘোষণা করা হল, মহাকুম্ভ যাত্রার জন্য আগামী ২০ ফেব্রুয়ারি কলকাতা স্টেশন থেকে মহাকুম্ভের উদ্দেশে ছাড়বে ভারত গৌরব স্পেশ্যাল টুরিস্ট ট্রেন। ৫ রাত ৬ দিনের হবে এই ট্রেন যাত্রা। শুধুমাত্র তাই নয়, ঘুরিয়ে দেখানা হবে প্রয়াগরাজ, বারাণসী এবং অযোধ্যা। শুধু তাই নয়, আইআরসিটিসির তরফ থেকে দেওয়া হচ্ছে বিশেষ প্যাকেজও। এসি , নন – এসি, জেনারেল তিন কম্পার্টমেন্টের জন্যই। কী সেই প্যাকেজ?

আরও পড়ুন: রাত দখলে অনুমতি দেয়নি লালবাজার, হাইকোর্টের দ্বারস্থ ঐক্যমঞ্চ

রেলের তরফ থেকে জানানো হয়েছে, ইকোনমি অথবা স্লিপার ক্লাসের জন্য মাথাপিছু খরচ হবে ১৯ হাজার ১০০ টাকা। ৩ এসি কামরায় মাথাপিছু খরচ হবে ২৫ হাজার ১০০ টাকা। জানা যাচ্ছে, ৩ এসি কামরায় মোট সিট রয়েছে ১৮৭ টি, অন্যদিকে স্লিপার ক্লাসে রয়েছে ৫০০ টি সিট। শুধুমাত্র তাই নয় , স্পেশ্যাল ট্রেনে যাওয়া আসার জন্য আইআরসিটিসির তরফ থেকে দেওয়া হচ্ছে খাওয়া – দাওয়ার বিশেষ প্যাকেজও। সাইডসিইং করানোর জন্য রেলের পক্ষ থেকেই ব্যবস্থা করা হবে বিশেষ বাসের। আইআরসিটিসি থেকেই করতে হবে এই বিশেষ ট্রেনের বুকিং।

উল্লেখ্য, গতকাল অর্থাৎ সোমবার ভোররাত থেকে প্রয়াগরাজে শুরু হয়েছে মহাকুম্ভের শাহিস্নান। মনে করা হচ্ছে এবছর মহাকুম্ভে আনুমানিক ৪৫ কোটি মানুষের সমাগম হতে পারে। যার জন্য রাজ্যে সরকারের তরফ থেকেও গ্রহণ করা হয়েছে বিশেষ পদক্ষেপ।

দেখুন অন্য খবর